RESOLUCIÓN do 15 de abril de 2013, da Dirección Xeral de Emprego e Formación, pola que se habilitan os/as asesores/as e avaliadores/as de diferentes cualificacións profesionais.
Consellería de Traballo e Benestar — III. Outras disposicións — 25/04/2013

A Lei orgánica 5/2002, do 19 de xuño, das cualificacións e da formación profesional establece como un dos fins do Sistema nacional das cualificacións e formación profesional a avaliación e acreditación da competencia profesional, calquera que fose a súa vía da adquisición, e o artigo 4 establece que un dos instrumentos para a acreditación é o procedemento de recoñecemento, avaliación, acreditación e rexistro das cualificacións profesionais.
O Real decreto 1224/2009, do 17 de xullo, de recoñecemento das competencias profesionais adquiridas pola experiencia laboral, recolle o establecido na Lei orgánica 5/2002 e determina os requisitos para a avaliación e acreditación das competencias profesionais adquiridas polas persoas a través da experiencia laboral e as vías non formais de formación, así como os efectos desa avaliación e acreditación de competencias.
Nos artigos 22.1 e 22.3 do Real decreto 1224/2009 disponse que as administracións responsables do procedemento de avaliación e acreditación de competencias profesionais habilitarán os asesores/as e avaliadores/as necesarios para o desenvolvemento do procedemento e manterán un rexistro deles, que deberá cumprir, en todo caso, os requisitos establecidos no artigo 25 dese real decreto.
O Decreto 42/2013, do 21 de febreiro, polo que se establece a estrutura orgánica da Consellería de Traballo e Benestar, atribúe á Dirección Xeral de Emprego e Formación as competencias para o desenvolvemento do recoñecemento das competencias profesionais. Así mesmo, o artigo 2 do Decreto 93/1999, do 8 de abril, polo que se crea o Instituto Galego das Cualificacións, e os acordos asinados na Mesa Xeral do Diálogo Social en Galicia o 30 de xuño de 2010 determinan que este será o órgano técnico encargado de levar a cabo a xestión e as accións adecuadas co fin de desenvolver e executar o procedemento de recoñecemento das competencias profesionais adquiridas por experiencia laboral.
Mediante a Resolución do 12 de novembro de 2012 (DOG do 16 de novembro) a Dirección Xeral de Formación e Colocación realizou convocatoria pública do procedemento de recoñecemento das competencias profesionais adquiridas a través da experiencia laboral, na Comunidade Autónoma de Galicia, en determinadas unidades de competencia do Catálogo nacional das cualificacións profesionais.
Na base décimo quinta da resolución disponse que a Dirección Xeral de Formación e Colocación nomeará os asesores ou asesoras necesarios para o desenvolvemento desta fase do procedemento, que se seleccionarán entre o persoal técnico habilitado como asesor/a segundo o establecido no artigo 25 do Real decreto 1224/2009. Tamén se establece que a Dirección Xeral de Formación e Colocación nomeará, polo menos, unha comisión de avaliación por cada cualificación profesional convocada e que todos os membros da comisión terán que dispor da habilitación como avaliadores/as.
Para dar cumprimento ao anterior, a Dirección Xeral de Emprego e Formación impartiu cursos de formación específica para obter a habilitación para exercer as funcións de asesoramento ou avaliación de unidades de competencia de distintas cualificacións profesionais, nos procedementos de recoñecemento das competencias profesionais adquiridas por experiencia laboral. O contido dos cursos ten como referente o establecido nos anexos IV e V do Real decreto 1224/2009, do 17 de xullo.
Conforme a todo o anterior, a Dirección Xeral de Emprego e Formación
Habilitar como asesores/as e avaliadores/as das cualificacións de Servizos para o control de pragas (SAG028_2), Socorrismo en instalacións acuáticas (AFD340_2), Socorrismo en espazos acuáticos naturais (AFD096_2) e Información xuvenil (SSC563_3) as persoas que figuran no anexo I, conforme os requisitos establecidos no artigo 25 do Real decreto 1224/2009, que quedarán incluídos no correspondente rexistro.
Todos os asesores/as e avaliadores/as relacionados no anexo I desta resolución serán incorporados ao Rexistro estatal de asesores/as e avaliadores/as habilitados para levar a cabo o procedemento regulado no Real decreto 1224/2009, do 17 de xullo, de recoñecemento das competencias profesionais adquiridas pola experiencia laboral.
Santiago de Compostela, 15 de abril de 2013